Any 2016: Creixement irregular de l'edificació
L'any 2016 ha seguit augmentant la superfície dels projectes d'execució, però l'increment es deu a pocs projectes de molta superfície. A part de Barcelona, la resta de Catalunya segueix en situació de paràlisi, amb creixements negatius en alguns casos. La renovació urbana, activitat fonamental per al futur, no augmenta i es converteix en el principal problema.
Aquesta és la conclusió que es desprèn de l'informe anual publicat pel Col·legi d'Arquitectes de Catalunya (COAC). El 2016, segons el COAC, s'ha tancat amb 3.579.960 m2 visats, un 24% més respecte el 2015. Encara que la xifra pugui semblar positiva, l'informe assenyala que encara s'està lluny d'escenaris aconseguits en la dècada dels 90, amb uns 8 milions de metres quadrats per exercici.
Altres qüestions, a títol il·lustratiu, que també s'analitzen en l'informe és que el creixement no és homogeni en tot el territori i no suposa un augment generalitzat de l'activitat (tan solament destaquen els projectes de gran envergadura). L'increment de superfície visada es concentra a la província de Barcelona, mentre que la situació en la resta del territori continua sent de paralització.
L'informe també destaca que les xifres quant a rehabilitació ensenyen un estancament molt preocupant. La superfície total visada sota aquest concepte tan sols ha augmentat, tot Catalunya i respecte a l'any passat, 100.000 m2, representant només 1/3 de la superfície total visada. El COAC considera que la renovació urbana és essencial per donar resposta a les necessitats de la ciutadania d'ara i del futur; i per aconseguir remuntar aquesta situació de col·lapse del sector i així contribuir a la sortida de la crisi. No té sentit que, sabent que un 40% de les emissions de CO2 a Europa són produïdes pels habitatges, Catalunya tan sol tingui en curs 5 projectes de gran rehabilitació.
Per impulsar la rehabilitació i renovació urbana, el COAC planteja diferents accions com a més i millors ajudes de finançament i simplificació i millora del marc normatiu.
Si desitja consultar l'informe sencer, cliqui aquí.